Ir-Regolament tal-Kummissjoni (KE) Nru 1164/2002
tat-28 ta’ Ġunju 2002
li jemenda r-Regolament (KE) Nru 1646/2001 rigward l-iffissar ta’ l-ammont ta’ għajnuna għall-aġġustament u għajnuna addizzjonali bażika għall-industrija tar-raffinar taz-zokkor għas-snin ta’ marketing mill-2002/2003 sa l-2005/2006
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat ir-Regolament (KE) Nru 1260/2001 tal-Kunsill tad-19 ta’ Ġunju 2001 li jwassal għall-organizzazzjoni komuni tas-swieq fis-settur taz-zokkor [1], kif emendat bir-Regolament tal-Kummissjoni (KE) Nru 680/2002 [2], u b’mod partikolari l-Artikolu 38(6) tiegħu,
Billi:
(1) L-Artikolu 38(1) u (3) tar-Regolament (KE) Nru 1260/2001 jipprovdi li, matul is-snin ta’ marketing mill-2002/2003 sa l-2005/2006, tingħata għajnuna ta’ aġġustament, fil-qafas ta’ miżura ta’ intervent, għall-industrija tar-raffinar taz-zokkor tal-kannamiela preferenzjali fil-Komunità, kif ukoll għajnuna addizzjonali bażika għaz-zokkor mhux maħdum prodott fl-ex kolonji Franċiżi.
(2) L-Artikolu 38(4) jistabbilixxi li l-għajnuna ta’ aġġustament u l-għajnuna addizzjonali jistgħu jiġu aġġustati skond l-evoluzzjoni ekonomika fis-settur taz-zokkor, b’mod partikolari skond il-marġini ta’ produzzjoni ta’ zokkor abjad tax-xitel tal-beet u dak mhux irraffinat tal-kannamiela. Għas-sena ta’ marketing 2000/2001 u għas-snin ta’ qabel, l-għajnuna ta’ aġġustament u l-għajnuna addizzjonali kienu ġew determinati, fost l-oħrajn, abbażi taċ-charge applikabbli dwar ħażniet. Għas-sena ta’ marketing 2001/2002 is-sistema tal-kumpens għall-ħażna ġiet abolita u l-għajnuniet imsemmija ġew iffissati fuq bażi ta’ assunzjoni li l-ekwilibriju bejn il-marġini ta’ produzzjoni u l-marġini tar-raffinar ma ġiex affettwat mill-eliminazzjoni ta’ din is-sistema u fuq l-istennija li eżami ta’ l-evoluzzjoni ekonomika fiż-żewġ setturi jsir sabiex ikun ivverifikat b’mod partikolari jekk l-evoluzzjoni taż-żewġ marġini tiġġustifikax l-għoti ta’ l-għajnuna ta’ aġġustament u l-għajnuna addizzjonali.
(3) L-analiżi magħmula twassal għall-konklużjoni li l-għoti ta’ għajnuniet lill-industrija tar-raffinar sabiex iżżomm l-ekwilbriju mal-produzzjoni ta’ zokkor abjad ta’ xitel taz-zokkor tal-beet matul il-perjodu li għalih il-prezzijiet tas-settur taz-zokkor huma ffissati, jiġifieri għas-snin ta’ marketing mill-2002/2003 sa l-2005/2006, hu ġustifikat. Il-livell ta’ għajnuniet stabbilit għas-sena ta’ marketing 2001/2002 jidher adattat għall-evoluzzjoni tas-sitwazzjoni, b’mod partikolari wara l-eliminazzjoni tar-reġim ta’ prekwotazzjoni ta’ l-ispejjeż ta’ ħażna.
(4) Il-Kumitat ta’ Ġestjoni taz-Zokkor ma ta l-ebda opinjoni matul iż-żmien stipulat mill-president tiegħu,
ADOTTAT DAN IR-REGOLAMENT:
L-Artikolu 1
L-Artikolu 3 tar-Regolament (KE) Nru 1646/2001 hu ssostitwit mit-test li ġej:
"L-Artikolu 3
1. L-ammont ta’ għajnuna għall-aġġustament u dak ta’ għajnuna addizzjonali bażika li jissemmew rispettivament fl-Artikolu 38(1) u (3) tar-Regolament (KE) Nru 1260/2001 hu ffissat, bħala riżultat ta’ l-aġġustamnet li jissemma fl-Artikolu 38(4), fl-ammont totali ta’ 2,92 euros għal kull 100 kilogramma ta’ zokkor abjad għas-snin ta’ marketing mill-2002/2003 sa l-2005/2006.
2. L-ammont imsemmi jista’ jiġi aġġustat skond l-Artikolu 38(4) tar-Regolament (KE) Nru 1260/2001 jekk il-kondizzjonijiet ekonomiċi, u b’mod partikolari r-rati ta’ interess, li jkunu jipprevalu qabel il-bidu ta’ waħda mis-snin ta’ marketing in kwistjoni jkunu sinifikattivament differenti minn dawk prevalenti meta l-ammont kien iffissat l-ewwel darba."
L-Artikolu 2
Dan ir-Regolament jidħol fis-seħħ dakinhar tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-ewwel ta’ Lulju 2002 ’il quddiem.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-28 ta’ Ġunju 2002.